**1ο Γυμνάσιο Καματερού** Καματερό, 8-6-2017

**ΓΡΑΠΤΕΣ ΠΡΟΑΓΩΓΙΚΕΣ ΕΞΕΤΑΣΕΙΣ ΠΕΡΙΟΔΟΥ ΙΟΥΝΙΟΥ 2017**

**ΤΑΞΗ Β**

**ΝΕΟΕΛΛΗΝΙΚΗ ΛΟΓΟΤΕΧΝΙΑ**

**ΚΕΙΜΕΝΟ : Η ΤΡΙΠΛΑ ΤΩΝ ΟΝΕΙΡΩΝ -**  **Δ. Μίγγας**

[Ο Μίμης Αρούκατος, άσημος και ξεπεσμένος παλιός ποδοσφαιριστής, παρακολουθώντας στην τηλεόραση το παγκόσμιο πρωτάθλημα του 1998, είδε το όνειρό του να γίνεται πραγματικότητα μέσα από την τρίπλα του Μεξικανού ποδοσφαιριστή Μπλάνκο. Το διήγημα του Δ. Μίγγα συνδυάζει τον παλιό, ερασιτεχνικό, με το σύγχρονο, επαγγελματικό, χαρακτήρα του ποδόσφαιρου και περιλαμβάνεται στο βιβλίο του Της Σαλονίκης μοναχά... (2003)]

Ο Μίμης [Αρούκατος](http://ebooks.edu.gr/modules/ebook/show.php/DSGL105/229/1691,5415/), ο επονομαζόμενος από φίλους και γνωστούς αέρινος, στο τέλος της ζωής του ζύγιζε εκατόν είκοσι κιλά, στα νιάτα του ωστόσο, όταν δεν ξεπερνούσε τα εβδομήντα, υπήρξε ποδοσφαιριστής -αριστερό εξτρέμ- στον Οδυσσέα Κορδελιού. Μέχρι να πεθάνει, στα πενήντα από έμφραγμα, περιέγραφε στα καφενεία της συνοικίας μία, δικής του επινόησης, αέρινη τρίπλα όπως τη χαρακτήριζε - [εξ ου](http://ebooks.edu.gr/modules/ebook/show.php/DSGL105/229/1691,5415/) και το [προσωνύμιο](http://ebooks.edu.gr/modules/ebook/show.php/DSGL105/229/1691,5415/). Την είχε στο μυαλό από μικρός, μελέτησε κατά καιρούς όλες τις εκδοχές και την εμπλούτισε με αρκετές παραλλαγές, όμως σύμφωνα με μαρτυρίες συμπαιχτών του και φιλάθλων του Οδυσσέα ουδέποτε κατάφερε να την υλοποιήσει μες στα γήπεδα.  
         Έτσι όπως θα τον έκλειναν, λοιπόν, δυο αντίπαλοι κάνοντας [τάκλιν](http://ebooks.edu.gr/modules/ebook/show.php/DSGL105/229/1691,5415/), θα έσφιγγε το τόπι ανάμεσα στους αστραγάλους, θα το σήκωνε ψηλά μαζεύοντας τα πόδια και το σώμα -ένα κουβάρι- και θα ξέφευγε περνώντας ανάμεσά τους σαν αέρας.  
         Πάσχιζε στις προπονήσεις, παιδευόταν χρόνια, προσπάθησε σε επίσημους και φιλικούς αγώνες δίχως αποτέλεσμα. Μπέρδευε τα μπούτια του, έφαγε τα μούτρα του, έχασε τη θέση του στην εντεκάδα, την εκτίμηση των φιλάθλων κι έγινε περίγελος της συνοικίας.  
         Η ποδοσφαιρική καριέρα του τελείωσε άδοξα και αποσύρθηκε πριν την ώρα του απ' τα γήπεδα. Κανένας πια δεν ασχολήθηκε μ' αυτόν κι η τρίπλα του ξεχάστηκε αλλά εκείνος δελησμόνησε.

  Κι όταν ύστερα από χρόνια, στο παγκόσμιο πρωτάθλημα του '98, είδε στην τηλεόραση σε κάποιο γήπεδο της Γαλλίας τον Μπλάνκο της εθνικής ομάδας του Μεξικό να σηκώνει με τα πόδια την μπάλα και να φεύγει μαζί της ανάμεσα από δύο αντιπάλους, έμεινε ακίνητος με ένα ποτήρι τσίπουρο στο χέρι. Μετά τη δεύτερη επανάληψη της φάσης -την έδειχναν οι Γάλλοι συνεχώς- πετάχτηκε από την καρέκλα και έκανε το γύρο του θριάμβου μες στο μπαρ πανηγυρίζοντας με υψωμένες γροθιές, καταπώς συνήθιζε παλιά ύστερα από κάθε τέρμα που σημείωνε. Οι νεαροί [θαμώνες](http://ebooks.edu.gr/modules/ebook/show.php/DSGL105/229/1691,5415/) κοίταζαν απορημένοι, κάποιοι ανάγωγοι γιουχάρισαν, όμως οι μεγαλύτεροι, κατανοώντας την αιτία του ενθουσιασμού, χειροκροτούσαν. Ξανάπεσε λαχανιασμένος στην καρέκλα του ο Μίμης. Τελικά ένας μικροκαμωμένος Μεξικάνος πραγματοποίησε την τρίπλα των ονείρων του Αρούκατου.

**1ο θέμα** (Κατανόηση κειμένου, μονάδες 6)

Να εντοπίσετε ποιες από τις ακόλουθες πληροφορίες είναι σωστές και ποιες λανθασμένες και να παρουσιάσετε τα στοιχεία του κειμένου, που δικαιολογούν την απάντησή σας.

Α) 0 Μίμης Αρούκατος ονομαζόταν αέρινος χάρη στην εξωτερική του εμφάνιση

Β) Η κατάληξή του Μίμη Αρούκατου είναι θλιβερή.

**2ο Θέμα** (Δομή και γλώσσα του κειμένου, μονάδες 6)

Πώς οργανώνεται ο χρόνος της αφήγησης; Να αιτιολογήσετε τις απαντήσεις σας με στοιχεία του κειμένου.

**3ο Θέμα** (Παραγωγή λόγου, μονάδες 8)

Μπορείτε να επιλέξετε ένα από τα δύο θέματα:

α) Να αναφερθείτε στην μεγάλη απήχηση που έχει το ποδόσφαιρο στη ζωή των νέων σήμερα και τις αιτίες του φαινομένου αυτού. Η πραγματικότητα επιβεβαιώνει τις περισσότερες φορές τα όνειρά τους; Σε ποιους άλλους τομείς θα μπορούσαν να στραφούν, για να κερδίσουν την κοινωνική αναγνώριση και επιτυχία;

β) Να καταγράψετε τις σκέψεις και τα συναισθήματα ενός φίλαθλου – συμπαίκτη - γείτονα του Μίμη Αρούκατου για όσα τον έβλεπε να κάνει. (Να ταυτιστείτε μαζί του και να αποδώσετε τις σκέψεις του σε α΄ ενικό πρόσωπο στηριζόμενοι σε στοιχεία του κειμένου)

Η απάντησή σας να είναι ένα κείμενο 120 περίπου λέξεων.

|  |  |
| --- | --- |
| **Ο Διευθυντής** | **Η Εισηγήτρια**  Ντόντου Σταματία ΠΕ02 |

Μπουραντάς Όθωνας ΠΕ01